**Virke Oy**, aputoiminimi **Finnkarelia**, oli suomalainen vaatetusalan yritys, joka toimi vuodesta 1945 vuoteen 2011. Loppuaikoina se toimi markkinointinimellä **Finnkarelia Virke**. Yrityksen tuotemerkkejä olivat FK, Finnkarelia, P.R.+ ja vuodesta 2007 Anne Linnonmaa Ecological Fashion.

Yritys asetettiin konkursiin joulukuussa 2011.

Virkkeen tuotteet menivät pääosin vientiin, esimerkiksi vuonna 2006 viennin osuus oli jopa 90 prosenttia.

* Tehtaan sisäänkäynti OrimattilassaTehtaan sisäänkäynti Orimattilassa
* Tehdas toisesta suunnastaTehdas toisesta suunnasta

Historiaa
---------

Toiminimi Virke aloitti Orimattilassa vuonna 1945 vaatekauppana ja tilauspukimona. Seuraavana vuonna se alkoi valmistaa naisten leninkejä 30 työntekijän voimin. Talous-Osakekauppa tuli 1949 mukaan Virke Oy:ksi muuttuneen yrityksen enemmistöomistajaksi ja alkoi voimakas kasvuvaihe, jossa liikevaihto kaksinkertaistui joka vuosi. 1950-luvun puolivälissä Virke työllisti 110 henkeä ja valmisti leninkien lisäksi miesten verryttelypukuja ja villapaitoja. Yritys alkoi panostaa trikootuotteisiin hankkimalla 1957 pyörökoneen ja 1964 muotoonneulontaan kykenevän cotton-koneen yhtenä ensimmäisistä Suomessa.

Vuonna 1967 perustaja Tauno Sulin myi loputkin osakkeensa Talous-Osakekaupalle ja jättäytyi pois yhtiön johdosta. Uudeksi toimitusjohtajaksi tuli Seppo Hyyppä, joka jatkoi tehtävässä eläkkeelle siirtymiseensä 1993 saakka. 1970-luvun alkupuolella Virke rakennutti uuden tehtaan, johon tuli myös oma värjäämö. Tuotantoa laajennettiin Hämeenlinnaan, ja Virkkeen palveluksessa oli yhteensä 550 työntekijää. Naistenvaatteiden ohella Virke valmisti miesten tuotteita nimellä Mutkattomat. 1970-luvulla Virke keskittyi yli 40-vuotiaiden naisten kohderyhmään.

1960-luvulta alkaen Virke suuntautui voimakkaasti vientimarkkinoille, ensin muihin Pohjoismaihin ja Neuvostoliittoon. Virkkeelle myönnettiin presidentin vientipalkinto 1977 ja Suomen Yrittäjien valtakunnallinen yrittäjäpalkinto 1981. Vuonna 1979 Virke perusti tytäryhtiön Saksaan. 

1990-luvulla Virke käytti suomalaisten vaatesuunnittelijoiden (Pirkko Pätynen, Lea Naatti ja Pirjo Heidemann) lisäksi myös saksalaisten Jutta Buschin ja Inge Rueffin palveluksia. Vuonna 1993 Virke Oy oli 480 työntekijällä Suomen toiseksi suurin vaatetusteollisuuden työnantaja. Tuolloin toimi lisäksi 70 hengen kokoonpanotehdas Puolassa.

Virke-konserni osti Anne Linnonmaa Ecological Fashion -tuotemerkin 2007, mutta Linnonmaa osti sen takaisin konkurssipesältä 2012.

Lähteet
-------

1. 1 2 3 4 5 6 7 8  Finnkarelia Virke Oy *Fonecta Finder*.  Arkistoitu 23.4.2010. Viitattu 2.5.2010.
2. 1 2  Finnkarelia Virke Oy *Yritys- ja yhteisötietojärjestelmä YTJ*. Patentti- ja rekisterihallitus. Viitattu 2.5.2010. [vanhentunut linkki]
3. 1 2 3  Yritysesittely (pdf) Finnkarelia Virke.  Arkistoitu 11.5.2008. Viitattu 2.5.2010.
4. ↑  Teks-Invest Oy *Fonecta Finder*. Viitattu 2.5.2010. [vanhentunut linkki]
5. ↑  Virke hiljenee joulun jälkeen[vanhentunut linkki] viitattu 13.12.2011
6. 1 2 3 4  Piippa Lappalainen ja Mirja Almay: *Kansakunnan vaatettajat*, s. 159–160. WSOY, 1996. ISBN 978-9510208649.
7. 1 2 3  Jarmo Luoma-aho: Seppo Hyyppä 1933– (Arkistoitu – Internet Archive), Elinkeinoelämän keskusarkisto 22.9.2003 (lataa doc-tiedoston). Viitattu 16.6.2014.
8. ↑  Linnonmaa putosi Paulowin syliin  14.12.2007. Talouselämä.  Arkistoitu 11.1.2010. Viitattu 2.5.2010.
9. ↑  Curriculum Vitae: Anne Linnonmaa anne.fi:  Anne Linnonmaa. Viitattu 2.5.2010. [vanhentunut linkki]

Aiheesta muualla
----------------

* Kauppaneuvos Yrjö Paulow (1928–). *Suomen talouselämän vaikuttajat* -verkkojulkaisu (maksullinen). Suomalaisen Kirjallisuuden Seura.
* Osakehistoriaa Pörssitiedon nettisivuilla

### Kirjallisuutta

* Erkki Jantunen: *Finn Karelia. Perustettu 1945.* Finn Karelia Virke 1995.
* Seppo Hyyppä: *Virke voittaja.* Osa I: *Maailmalla;* Osa II: *Menestyksen eväät.* Mermerus 1994. ISBN 9789529766062, ISBN 9789529766055.